pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-รองปลัดกระทรวงดิจิทัลฯ ลงพื้นที่ดูความเรียบร้อย “เน็ตประชารัฐ - ร้านค้าดิจิทัลชุมชน” ที่ จ.อุทัยธานี และ จ.นครสวรรค์
วันอังคารที่ 5 มิถุนายน 2561
รองปลัดกระทรวงดิจิทัลฯ ลงพื้นที่ดูความเรียบร้อย “เน็ตประชารัฐ - ร้านค้าดิจิทัลชุมชน” ที่ จ.อุทัยธานี และ จ.นครสวรรค์
รองปลัดกระทรวงดิจิทัลฯ
นาวาอากาศเอก สมศักดิ์ ขาวสุวรรณ์ รองปลัดกระทรวงดิจิทัลเพื่อเศรษฐกิจและสังคม (ดีอี) ลงพื้นที่อําเภอเมือง จังหวัดอุทัยธานี และหมู่ที่ 7 ตําบลหนองกรด อําเภอบรรพตพิสัย จังหวัดนครสวรรค์ เมื่อวันที่ 2-3 มิถุนายน 2561 เพื่อดูแลความเรียบร้อยของพื้นที่จุดให้บริการโครงการ “เน็ตประชารัฐ” และจุดติดตั้งโครงการ “ร้านค้าดิจิทัลชุมชน” เพื่อเป็นการเตรียมความพร้อมก่อนการลงพื้นที่ตรวจราชการ และประชุมคณะรัฐมนตรี นอกสถานที่อย่างเป็นทางการ (ครม.สัญจร) ของ พล.อ.อ.ประจิน จั่นตอง รองนายกรัฐมนตรี และ ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม ระหว่างวันที่ 11-12 มิถุนายน 2561 ในพื้นที่กลุ่มจังหวัดภาคเหนือตอนล่าง คือ จังหวัดนครสวรรค์ จังหวัดอุทัยธานี จังหวัดกําแพงเพชร และจังหวัดเพชรบูรณ์
*********************
รัฐบาลไทย-ข่าวทำเนียบรัฐบาล-ตรวจราชการอ่างทอง ประชุม 5 ฝ่าย แก้ปัญหาโรงงานปล่อยกลิ่นเหม็นรบกวน
วันอังคารที่ 13 กุมภาพันธ์ 2561
ตรวจราชการอ่างทอง ประชุม 5 ฝ่าย แก้ปัญหาโรงงานปล่อยกลิ่นเหม็นรบกวน
ตรวจราชการอ่างทอง ประชุม 5 ฝ่าย แก้ปัญหาโรงงานปล่อยกลิ่นเหม็นรบกวน  ณ สํานักงานอุตสาหกรรมจังหวัดอ่างทอง
13 กุมภาพันธ์ 2561/จ.อ่างทอง นางเบญจมาพร เอกฉัตร์ ผู้ตรวจราชการกระทรวงอุตสาหกรรม ตรวจราชการรอบที่ 1 ประจําปีงบประมาณ 2561 โดยมีนายอํานวย สุวรรณรัตน์ อุตสาหกรรมจังหวัดอ่างทอง พร้อมเจ้าหน้าที่เข้าร่วมอย่างพร้อมเพรียง ณ สํานักงานอุตสาหกรรมจังหวัดอ่างทอง
ทั้งนี้ ผู้ตรวจฯ เบญจมาพร ร่วมกับ นายประมวล มุ่งมาตร รองผู้ว่าราชการจังหวัดอ่างทอง เป็นประธานการประชุมคณะกรรมการเบญจภาคีเพื่อตรวจสอบการใช้ถ่านหินและปัญหาเกี่ยวกับกลิ่นจากการประกอบกิจการโรงงาน บริษัท ไทยเรยอน จํากัด (มหาชน) ครั้งที่ 1/2561 ซึ่งเชิญผู้เกี่ยวข้อง 5 ฝ่าย ได้แก่ ทหาร ข้าราชการ โรงงาน ประชาชน สื่อมวลชน เข้ามามีส่วนร่วม ในการหารือ ติดตามผลและแก้ไขปัญหาเรื่องกลิ่น ณ ห้องประชุมวิเศษชัยชาญ ศาลากลางจังหวัดอ่างทอง
โดยที่ประชุมมีมติให้ กรมโรงงานอุตสาหกรรม ตรวจสอบกํากับดูแลและบังคับใช้อํานาจตามกฎหมาย กับโรงงาน บริษัท ไทยเรยอน จํากัด (มหาชน) ตามอํานาจหน้าที่ ร่วมกับสํานักงานอุตสาหกรรมจังหวัดอ่างทอง
รัฐบาลไทย-ข่าวทำเนียบรัฐบาล-สธ. เตือนประชาชนระวังอาหารเป็นพิษ จากกินไข่แมงดาถ้วยช่วงหน้าร้อน
วันพฤหัสบดีที่ 29 มีนาคม 2561
สธ. เตือนประชาชนระวังอาหารเป็นพิษ จากกินไข่แมงดาถ้วยช่วงหน้าร้อน
กระทรวงสาธารณสุข เตือนประชาชนระวังการกินไข่แมงดาถ้วยหรือเห-ราช่วงหน้าร้อน มีพิษรุนแรงเหมือนพิษปลาปักเป้า ความร้อนทําลายพิษไม่ได้ ปีนี้พบผู้ป่วยแล้ว 7 ราย แนะหากมีอาการลิ้นชา ชารอบปาก อาเจียน หน้ามืด ให้รีบพบแพทย์
กระทรวงสาธารณสุข เตือนประชาชนระวังการกินไข่แมงดาถ้วยหรือเห-ราช่วงหน้าร้อน มีพิษรุนแรงเหมือนพิษปลาปักเป้า ความร้อนทําลายพิษไม่ได้ ปีนี้พบผู้ป่วยแล้ว 7 ราย แนะหากมีอาการลิ้นชา ชารอบปาก อาเจียน หน้ามืด ให้รีบพบแพทย์
นายแพทย์โอภาส การย์กวินพงศ์ รองปลัดกระทรวงสาธารณสุขและโฆษกกระทรวงสาธารณสุข ให้สัมภาษณ์ว่า ในรอบ 5 ปีที่ผ่านมา กระทรวงสาธารณสุขได้รับรายงานพบผู้ป่วยอาหารเป็นพิษจากการรับประทานไข่แมงดาทะเล จํานวน 33 ราย เสียชีวิต 3 ราย ล่าสุดกลางเดือนกุมภาพันธ์ปีนี้ พบผู้ป่วย 7 ราย จากการนําไข่แมงดาทะเลเผาที่ซื้อจากตลาดมาปรุงอาหารรับประทานด้วยกัน หลังจากนั้นทุกรายมีอาการชามือ ชาเท้า ชาปลายลิ้น อาเจียน บางรายมีอาการเวียนศีรษะ หน้ามืด ใจสั่นร่วมด้วย ซึ่งเป็นอาการที่เกิดจากพิษของไข่แมงดาถ้วยหรือเห-รา ที่นํามารับประทานเพราะคิดว่าเป็นแมงดาจานซึ่งรับประทานได้ สารพิษนี้ทนทานความร้อนสูงมาก การต้ม ทอด ปิ้ง หรือย่าง ไม่สามารถทําลายพิษได้
นายแพทย์โอภาสกล่าวต่อว่า แมงดาทะเลมี 2 ชนิดคือ แมงดาจาน หรือแมงดาทะเลหางเหลี่ยม ไม่มีพิษ รับประทานได้ มีขนาดใหญ่ อาศัยอยู่ตามพื้นทะเล วางไข่ตามริมชายฝั่งที่เป็นดินทราย และแมงดาถ้วย ซึ่งมีชื่อเรียกหลายชื่อได้แก่ แมงดาทะเลหางกลม หรือเห-รา หรือแมงดาไฟ จะมีพิษ รับประทานไม่ได้ ตัวมีสีส้มหรือน้ําตาลเข้ม ขนาดเล็กกว่าแมงดาจาน อาศัยอยู่ตามพื้นทะเลที่เป็นดินโคลนและตามคลองในป่าชายเลน ซึ่งแมงดาถ้วยมีพิษที่ชื่อ เตโตรโดท็อกซิน (Tetrodotoxin) และเซซิทอกซิน (Sasitoxin) ชนิดเดียวกับปลาปักเป้า เป็นพิษที่เกิดจากแบคทีเรียในลําไส้ของแมงดาถ้วย หรือเกิดจากการกินตัวแพลงก์ตอนที่มีพิษหรือกินหอยหรือหนอนที่มีแพลงตอนพิษ ทําให้สารพิษไปสะสมอยู่ในเนื้อและไข่ จึงขอย้ําเตือนประชาชนให้ระมัดระวังการกินไข่แมงดาในช่วงกุมภาพันธ์ถึงมิถุนายน ซึ่งมักพบการแพร่พันธุ์ของแพลงก์ตอนพิษจํานวนมาก ทําให้อาจเกิดอาการป่วยรุนแรงและรวดเร็ว ภายใน 10-45 นาทีหลังรับประทานไข่แมงดาเข้าไป
สําหรับผู้ที่รับประทานไข่แมงดาทะเล หากพบว่ามีอาการชาที่ปากและลิ้น วิงเวียน ปวดศีรษะ คลื่นไส้อาเจียน หายใจไม่ออก ให้รีบนําตัวส่งโรงพยาบาลให้เร็วที่สุด และแจ้งแพทย์ว่ารับประทานไข่แมงดาทะเล จะช่วยให้การรักษาเร็วขึ้น ซึ่งปัจจุบันยังไม่มียาแก้พิษจากแมงดาทะเล ประชาชนสอบถามข้อมูลเพิ่มเติมได้ที่สายด่วนกรมควบคุมโรค โทร 1422 ตลอด 24 ชั่วโมง
รัฐบาลไทย-ข่าวทำเนียบรัฐบาล-กระทรวงเกษตรฯ ชูระบบ e-Movement เพื่อออกใบอนุญาตทำการค้าสัตว์ฯ
วันพุธที่ 5 กุมภาพันธ์ 2563
กระทรวงเกษตรฯ ชูระบบ e-Movement เพื่อออกใบอนุญาตทําการค้าสัตว์ฯ
กระทรวงเกษตรฯ ชูระบบ e-Movement เพื่อออกใบอนุญาตทําการค้าสัตว์ฯ มีผู้ลงทะเบียนกว่า 150,000 ราย ยกระดับภาคการเกษตรสู่ไทยแลนด์ 4.0
นายนราพัฒน์ แก้วทอง ผู้ช่วยรัฐมนตรีประจํากระทรวงเกษตรและสหกรณ์ เปิดเผยว่า ตามที่กระทรวงเกษตรและสหกรณ์ได้กําหนดนโยบายเทคโนโลยีการเกษตร ซึ่งเป็นนโยบายภารกิจเร่งด่วน (Quick Win) มีเป้าหมายในการสร้าง Gov Tech ของกระทรวงเกษตรและสหกรณ์ โดยนําเทคโนโลยีมาใช้เป็นเครื่องมือสําคัญในการยกระดับพัฒนาภาครัฐ ภาคเอกชนและเกษตรกรไปสู่ไทยแลนด์ 4.0 ทั้งนี้ กรมปศุสัตว์ซึ่งเป็นหน่วยงานหลักในการให้บริการแก่ประชาชนในการออกใบอนุญาตที่เกี่ยวข้องกับการเคลื่อนย้ายสัตว์หรือซากสัตว์ทั้งในการนําเข้า ส่งออก และการเคลื่อนย้ายภายในประเทศผ่านระบบอิเล็กทรอนิกส์ จึงได้มีแนวความคิดในการพัฒนาระบบต่อยอดในการให้บริการให้มีความทันสมัย ลดขั้นตอน ลดระยะเวลา เน้นการบริการประชาชนให้ได้รับความสะดวกในการขอรับบริการจากกรมปศุสัตว์
กรมปศุสัตว์ โดยกองสารวัตรและกักกัน ได้ดําเนินการเปิดใช้งานระบบ e-Movement โฉมใหม่เต็มรูปแบบเมื่อวันที่ 1 มกราคม 2563 เพื่อเป็นของขวัญปีใหม่ให้แก่ประชาชน โดยมีการนําลายเซ็นดิจิทัลมาใช้ในการลงนามเพื่อออกใบอนุญาตทําการค้าสัตว์ ซากสัตว์ น้ําเชื้อและเอ็มบริโอ โดยปฏิบัติตามข้อกําหนดของสํานักงานพัฒนาธุรกรรมทางอิเล็กทรอนิกส์ (สพธอ.) ซึ่งมีความปลอดภัย ทันสมัย และสามารถตรวจสอบความน่าเชื่อถือของใบอนุญาตได้ อีกทั้งยังผลักดันให้ผู้ประกอบการสามารถยื่นขอรับบริการและเจ้าหน้าที่สามารถส่งข้อมูลติดต่องานกันได้ผ่านระบบออนไลน์ ทุกภาคส่วนจะก้าวสู่ยุคสังคมไร้กระดาษ เพื่อสอดรับกับนโยบายเศรษฐกิจดิจิทัลและการให้บริการประชาชนแบบไร้รอยต่อ ทั้งนี้ ในการพัฒนาโครงการต่อไป กรมปศุสัตว์จะทําการผลักดันให้ผู้ประกอบการที่มีความพร้อมและมีปริมาณการออกใบอนุญาตเคลื่อนย้ายจํานวนมากให้บันทึกข้อมูลใบอนุญาตลงในบัตร Smartcard ทดแทนการพิมพ์ออกมาเป็นกระดาษ ซึ่งจะสามารถลดปริมาณการใช้กระดาษในกระบวนการได้หลายล้านแผ่นต่อปีได้ ซึ่งในขณะนี้มีผู้ลงทะเบียนใช้งานในระบบ e-Movement กว่า 150,000 ราย และมีการออกใบอนุญาตผ่านระบบกว่า 600,000 ครั้ง
การพัฒนาระบบงานของกรมปศุสัตว์นั้น สามารถเห็นเป็นรูปธรรมได้จากการรับรางวัลบริการภาครัฐแห่งชาติ (รางวัลเลิศรัฐ) ที่ได้รับจากคณะกรรมการพัฒนาระบบราชการ (ก.พ.ร.) ซึ่งกรมปศุสัตว์ได้รางวัลที่เกี่ยวข้องกับการพัฒนาระบบ e-Movement นี้ จากผลงานการออกใบอนุญาตเคลื่อนย้ายสัตว์และซากสัตว์ภายในราชอาณาจักร ในปี 2557 และจากผลงานระบบการตรวจสอบสัตว์และซากสัตว์ผ่านด่านอัตโนมัติ (e-Movement Smart Kiosk) ในปี 2562 จึงถือเป็นความภาคภูมิใจของกรมปศุสัตว์ที่ได้รับรางวัลอันทรงเกียรตินี้ กรมปศุสัตว์จึงไม่หยุดที่จะพัฒนาระบบการให้บริการประชาชนและการนําเทคโนโลยีมาปรับใช้ในการทํางานของเจ้าหน้าที่เพื่อให้เกิดความคล่องตัว ปฏิบัติงานได้อย่างมีประสิทธิภาพ และยกระดับการให้บริการประชาชนต่อไป
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-รง.ย้ำ พ.ร.ก.ต่างด้าว หวังจัดระเบียบแรงงานตามมาตรฐานสากล เกิดประโยชน์ต่อชาติรอบด้าน
วันอังคารที่ 27 มิถุนายน 2560
รง.ย้ํา พ.ร.ก.ต่างด้าว หวังจัดระเบียบแรงงานตามมาตรฐานสากล เกิดประโยชน์ต่อชาติรอบด้าน
‘โฆษกแรงงาน’ เผย พ.ร.ก.การบริหารจัดการการทํางานของคนต่างด้าวฉบับใหม่ รัฐบาลเจตนาจัดระเบียบแรงงานต่างด้าว ลดปัญหาการค้ามนุษย์ด้านแรงงาน ยืนยัน ไม่มีนโยบายเปิดจดทะเบียนรอบใหม่ นายจ้างต้องการใช้ต่างด้าวติดต่อจัดหางานทั่วประเทศ นําเข้าผ่านเอ็มโอยูเท่านั้น
นายอนันต์ชัย อุทัยพัฒนาชีพ ผู้ตรวจราชการกระทรวงแรงงาน ในฐานะโฆษกกระทรวงแรงงาน เปิดเผยว่า พระราชกําหนดการบริหารจัดการการทํางานของคนต่างด้าว พ.ศ.2560 เป็นการรวมกฎหมาย 2 ฉบับไว้ด้วยกันคือ พระราชบัญญัติการทํางานของคนต่างด้าว พ.ศ.2551 และพระราชกําหนดการนําคนต่างด้าวมาทํางานกับนายจ้างในประเทศ พ.ศ.2559 ซึ่งกฎหมาย 2 ฉบับ ยังมีช่องว่างที่ไม่สามารถทําให้การบริหารจัดการเป็นไปอย่างมีประสิทธิภาพ อาทิ กรณีคนงานหนีออกจากงานหรือจากนายจ้าง ซึ่งกฎหมายเดิมไม่ระบุให้นายจ้างต้องมาแจ้งให้เจ้าหน้าที่ทราบ กฎหมายใหม่จึงให้นายจ้างต้องแจ้งให้เจ้าหน้าที่ทราบ ส่วนการเก็บเงินจากบริษัทจัดหางานเพื่อเป็นหลักประกันกรณีลูกจ้างออกจากงานหรือถูกเลิกจ้าง แต่เดิมจะนําเงินดังกล่าวส่งกลับประเทศเพียงอย่างเดียว แต่ปัจจุบันพบว่า การเปลี่ยนนายจ้างจะทําให้เกิดความเสียหายและมีค่าใช้จ่ายจึงต้องนําเงินส่วนนี้มาใช้ในกรณีเปลี่ยนนายจ้างด้วย นอกจากนี้ กฎหมายใหม่ยังมีคณะกรรมการบริหารจัดการแรงงานต่างด้าวขึ้นมา 1 ชุด เพื่อทําหน้าที่ในการกําหนดยุทธศาสตร์ นโยบาย และแผนงาน เพื่อพิจารณาการบริหารจัดการแรงงานต่างด้าวให้เป็นไปตามความเหมาะสมเป็นมาตรฐาน
นายอนันต์ชัย ยังกล่าวอีกว่า การออกพระราชกําหนดฯ ในครั้งนี้ รัฐบาลหวังจัดระเบียบแรงงาน
ต่างด้าวให้เป็นระบบ และเป็นการป้องปรามเพื่อไม่ให้นายจ้างหลีกเลี่ยงการปฏิบัติตามกฎหมายและเห็นความสําคัญของการปฏิบัติที่ถูกต้องตามกฎหมาย ลดปัญหาการค้ามนุษย์ด้านแรงงาน เพราะหากนายจ้างปฏิบัติถูกต้องจะเสียค่าใช้จ่ายน้อยกว่ากรณีที่ทําผิดแล้วถูกดําเนินคดี จึงหวังให้ผู้ประกอบการปฏิบัติอย่างถูกต้อง เนื่องจากการนําพาแรงงานต่างด้าวเข้ามาในระบบ MOU ปัจจุบันไม่ได้เป็นเรื่องยุ่งยาก และยืนยันว่ากระทรวงแรงงานไม่มีนโยบายเปิดจดทะเบียนรอบใหม่ ซึ่งหากนายจ้างรายใดประสงค์จะใช้แรงงานต่างด้าวที่ถูกต้องตามกฎหมาย จะนําเข้าตามระบบ MOU เท่านั้น โดยสามารถแจ้งความประสงค์ได้ที่สํานักงานจัดหางานจังหวัดทุกจังหวัด สํานักงานจัดหางานเขตทุกเขต หรือสอบถามได้ที่สายด่วนกรมการจัดหางาน 1694
แม้ว่ากฎหมายฉบับใหม่จะออกมาและมีผลบังคับใช้แล้ว การตรวจสถานประกอบการของเจ้าหน้าที่ก็จะมีการตรวจปกติตามแผนที่วางไว้ ทั้งนี้ ตั้งแต่เดือนตุลาคม 2559 - พฤษภาคม 2560 มีการตรวจสถานประกอบการไปแล้วทั้งสิ้น 58,373 แห่ง มีแรงงานต่างด้าวผ่านการตรวจไปแล้ว 385,827 คน พบว่า มีสถานประกอบการปฏิบัติไม่ถูกต้องจํานวน 1,460 แห่ง แรงงานต่างด้าว 12,358 คน คิดเป็นร้อยละ 3 ของแรงงานต่างด้าวที่เข้ามาทํางานในสถานประกอบการที่ผ่านการตรวจ
-------------------------------------------
กองเผยแพร่และประชาสัมพันธ์/
ชนินทร เพ็ชรทับ – ข่าว/
กัณติภณ คูสมิทธิ์ – ภาพ/
กรมการจัดหางาน – ข้อมูล/
27 มิถุนายน 2560
รัฐบาลไทย-ข่าวทำเนียบรัฐบาล-กพร. ยันไม่มีการแช่แข็งการอนุญาตประทานบัตร ทุกอย่างเป็นไปตามขั้นตอน
วันพุธที่ 3 พฤษภาคม 2560
กพร. ยันไม่มีการแช่แข็งการอนุญาตประทานบัตร ทุกอย่างเป็นไปตามขั้นตอน
ตามที่คอลัมน์ คนหน้า 5 หนังสือพิมพ์เดลินิวส์ ฉบับประจําวันที่ 2 พฤษภาคม 2560 นําเสนอว่า มีเสียงบ่นจากนักธุรกิจที่ประสบปัญหากระทรวงอุตสาหกรรมแช่แข็งคําขอการต่อใบอนุญาตเหมืองหินและถ่านลิกไนต์ จึงเกรงจะส่งผลกระทบต่ออุตสาหกรรมปูนซีเมนต์และการผลิตไฟฟ้าในเร็ว
ตามที่คอลัมน์ คนหน้า 5 หนังสือพิมพ์เดลินิวส์ ฉบับประจําวันที่ 2 พฤษภาคม 2560 นําเสนอว่า มีเสียงบ่นจากนักธุรกิจที่ประสบปัญหากระทรวงอุตสาหกรรมแช่แข็งคําขอการต่อใบอนุญาตเหมืองหินและถ่านลิกไนต์ จึงเกรงจะส่งผลกระทบต่ออุตสาหกรรมปูนซีเมนต์และการผลิตไฟฟ้าในเร็ว ๆ นี้ และเพราะความล่าช้าจะสร้างปัญหาให้กับระบบเศรษฐกิจ นั้น
นายสมบูรณ์ ยินดียั่งยืน อธิบดีกรมอุตสาหกรรมพื้นฐานและการเหมืองแร่ ชี้แจงถึงประเด็นดังกล่าวว่า กระทรวงอุตสาหกรรม โดยกรมอุตสาหกรรมพื้นฐานและการเหมืองแร่ (กพร.) มีนโยบายที่ชัดเจนในการส่งเสริมการประกอบการอุตสาหกรรมแร่และอุตสาหกรรมพื้นฐานเป็นแหล่งผลิตวัตถุดิบและพลังงานให้กับภาคอุตสาหกรรมของประเทศ โดยการประกอบการอุตสาหกรรมแร่และอุตสาหกรรมพื้นฐานเป็นไปตามกฎหมาย มีความปลอดภัย และรับผิดชอบต่อสังคมและสิ่งแวดล้อม ดังนั้น กระบวนการพิจารณาอนุญาตประทานบัตรจึงต้องมีการตรวจสอบข้อมูลและเอกสารประกอบที่เกี่ยวข้องจํานวนมาก ในกรณีที่เอกสารมีความไม่ถูกต้องครบถ้วน กรมอุตสาหกรรมพื้นฐานและการเหมืองแร่จําเป็นต้องประสานหน่วยงานที่เกี่ยวข้องและผู้ขอ เพื่อตรวจสอบและให้จัดส่งเอกสารเพิ่มเติม
-  กรณีเหมืองหินสําหรับอุตสาหกรรมปูนซีเมนต์ คาดว่าจะเป็นคําขอประทานบัตรของบริษัท ปูนซิเมนต์ไทย (ท่าหลวง) จํากัด ในพื้นที่จังหวัดสระบุรี ซึ่งคําขอดังกล่าวต้องมีการตรวจสอบปรับปรุงเอกสารที่เกี่ยวข้องกับเงินผลประโยชน์พิเศษตอบแทนแก่รัฐ และเพิ่มเติมเงื่อนไขแนบท้ายประทานบัตร
-  กรณีเหมืองถ่านหินลิกไนต์ คาดว่าจะเป็นคําขอประทานบัตรของการไฟฟ้าฝ่ายผลิตแห่งประเทศไทย ในพื้นที่จังหวัดลําปาง ซึ่งคําขอดังกล่าวต้องมีการตรวจสอบปัญหาหรือข้อขัดแย้งกรณีการดําเนินการคําขอภายใต้พระราชบัญญัติแร่ พ.ศ. 2510 และพระราชบัญญัติแร่ พ.ศ. 2560 ซึ่งได้มีการประกาศในราชกิจจานุเบกษาแล้ว และจะเริ่มมีผลบังคับใช้ในเดือนสิงหาคม 2560
ทั้งนี้ เมื่อเอกสารหลักฐานครบถ้วนถูกต้องแล้ว กระทรวงอุตสาหกรรม โดยกรมอุตสาหกรรมพื้นฐานและการ เหมืองแร่จะดําเนินการคําขอตามขั้นตอนของระเบียบและกฎหมายที่เกี่ยวข้องโดยเร็ว อันจะเป็นการส่งเสริมให้เกิดการลงทุนในภาคอุตสาหกรรมโดยรวมของประเทศต่อไป
รัฐบาลไทย-ข่าวทำเนียบรัฐบาล-รมว.ทส. ประชุมผู้นำด้านน้ำแห่งภูมิภาคเอเชียแปซิฟิก  ร่วมมือยกระดับนวัตกรรม เพิ่มความมั่นคงด้านน้ำให้ประชาชน
วันอังคารที่ 12 ธันวาคม 2560
รมว.ทส. ประชุมผู้นําด้านน้ําแห่งภูมิภาคเอเชียแปซิฟิก  ร่วมมือยกระดับนวัตกรรม เพิ่มความมั่นคงด้านน้ําให้ประชาชน
รมว.ทส. ประชุมผู้นําด้านน้ําแห่งภูมิภาคเอเชียแปซิฟิก
ร่วมมือยกระดับนวัตกรรม เพิ่มความมั่นคงด้านน้ําให้ประชาชน
พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม เข้าร่วมการประชุมระดับผู้นําด้านน้ําแห่งภูมิภาคเอเชีย-แปซิฟิก ครั้งที่ ๓ (3rd Asia-Pacific Water Summit) ภายใต้หัวข้อ “Water Security for Sustainable Development” การประชุมครั้งนี้ให้ความสําคัญกับเส้นทางที่จะนําไปสู่การยกระดับนวัตกรรมและการปฏิบัติต่างๆ เพื่อให้เกิดความมั่นคงของน้ําในภูมิภาคเอเชีย-แปซิฟิก เช่น การดําเนินการเพื่อการจัดการวัฏจักรน้ําที่ดี การเสริมสร้างธรรมาภิบาลสําหรับข้อแก้ไขปัญหาที่เป็นที่ยอมรับของสังคมและการเจริญเติบโตในทุกด้านเพื่อให้มั่นใจว่า “จะไม่ทิ้งใครไว้ข้างหลัง”
การประชุมดังกล่าวจัดขึ้นระหว่างวันที่ ๑๑-๑๒ ธันวาคม ๒๕๖๐ ณ นครย่างกุ้ง สาธารณรัฐแห่งสหภาพเมียนม่า โดยมีผู้บริหารและผู้เชี่ยวชาญจากกรมทรัพยากรน้ํา กรมทรัพยากรน้ําบาดาล กรมชลประทาน และสถาบันสารสนเทศทรัพยากรน้ําและการเกษตร(องค์การมหาชน) เข้าร่วมประชุมด้วย
ในโอกาสนี้รัฐมนตรีว่าการกระทรวงทรัพยากรธรรมชาติและสิ่งแวดล้อมได้กล่าว Keynote Address ร่วมกับผู้นําประเทศต่างๆในพิธีเปิดการประชุม โดยประกาศเจตนารมณ์ที่จะดําเนินการต่างๆเพื่อให้บรรลุเป้าหมายการพัฒนาที่ยั่งยืน (Sustainable Development Goals : SDGs) และยินดีให้ความร่วมมือกับทุกประเทศเพื่อพัฒนาความมั่นคงของน้ําเพื่อความผาสุกของประชาชนในภูมิภาคเอเชีย-แปซิฟิก
การประชุมครั้งนี้มีผู้นําระดับประธานาธิบดี รัฐมนตรี หัวหน้าส่วนราชการ นักวิชาการ และผู้สนใจ จาก ๔๙ ประเทศ เข้าร่วมประชุมกว่า ๓๐๐ คน
รัฐบาลไทย-ข่าวทำเนียบรัฐบาล-“พาณิชย์”เซ็น MOU กับกรมการปกครอง ใช้ประโยชน์จากข้อมูลทะเบียนราษฎร์ เพื่อเป็นการอำนวยความสะดวกให้กับประชาชนและภาคธุรกิจ
วันพุธที่ 14 มิถุนายน 2560
“พาณิชย์”เซ็น MOU กับกรมการปกครอง ใช้ประโยชน์จากข้อมูลทะเบียนราษฎร์ เพื่อเป็นการอํานวยความสะดวกให้กับประชาชนและภาคธุรกิจ
กระทรวงพาณิชย์  เซ็น MOU กับ กรมการปกครอง ใช้ประโยชน์จากข้อมูลทะเบียนราษฎร์ และ  การอ่านข้อมูลจากบัตรประชาชน เพื่อเป็นการอํานวยความสะดวกให้กับประชาชนและภาคธุรกิจในการติดต่อขอรับบริการกับกระทรวงพาณิชย์
น.ส. ผ่องพรรณ เจียรวิริยะพันธ์ รองปลัดกระทรวงพาณิชย์ เปิดเผยว่า วันนี้ (วันที่ 13 มิถุนายน 2560) กระทรวงพาณิชย์ได้ลงนามในบันทึกข้อตกลงว่าด้วยการใช้ประโยชน์ข้อมูลทะเบียนประวัติราษฎรจากฐานข้อมูลทะเบียนกลางด้วยระบบคอมพิวเตอร์โดยวิธีบริการข้อมูลทางอิเล็กทรอนิกส์ และข้อตกลงว่าด้วย การขอใช้โปรแกรมสําหรับอ่านข้อมูลจากบัตรประชาชนกับกรมการปกครอง เพื่อเชื่อมโยงข้อมูลทะเบียนราษฎรจากกรมการปกครอง ด้วยระบบคอมพิวเตอร์และขอใช้โปรแกรมสําหรับอ่านข้อมูลจากบัตรประจําตัวประชาชน เพื่อเป็นการตรวจสอบและแสดงตัวตนของผู้รับบริการและอํานวยความสะดวกในการให้บริการประชาชนที่ติดต่อกับกระทรวงพาณิชย์ โดยไม่ต้องใช้สําเนาบัตรประชาชน รวมทั้งรองรับการบริการประชาชนแบบเบ็ดเสร็จ โดยใช้บัตรประจําตัวประชาชนแบบอเนกประสงค์ ตามนโยบายรัฐบาล
โดยในการดําเนินการโครงการดังกล่าว ได้กําหนดแนวทางในการตรวจสอบและแสดงตัวตนของผู้รับบริการ เป็น 2 กรณี ได้แก่ 1. นิติบุคคล ใช้ทะเบียนนิติบุคคล 13 หลัก ของกรมพัฒนาธุรกิจการค้า   2. บุคคลธรรมดา ใช้เลขประจําตัวประชาชน 13 หลัก ของกรมการปกครอง
ทั้งนี้ ที่ผ่านมา สํานักงานปลัดกระทรวงพาณิชย์ ได้พัฒนาระบบการให้บริการแบบเบ็ดเสร็จ ณ จุดเดียวของกระทรวงพาณิชย์ (MOC Single Point) เพื่อเชื่อมโยงข้อมูลระหว่างหน่วยงานภายในกระทรวงพาณิชย์ สําหรับให้บริการรับคําขอเพื่อจดแจ้ง จดทะเบียน และขออนุญาต ซึ่งเป็นบริการตามอํานาจหน้าที่ของกฎหมาย รวมถึงการให้บริการข้อมูลและการรับเรื่องร้องเรียน โดยจะเป็นอํานวยความสะดวกแก่ผู้ประกอบการและประชาชน ให้สามารถขอใช้บริการ ณ จุดเดียว (Single Point) ณ ศูนย์บริการประชาชนกระทรวงพาณิชย์ (MOC Service Center) หรือพาณิชย์จังหวัดทุกจังหวัดทั่วประเทศ
สําหรับการพัฒนาการให้บริการในครั้งนี้ กระทรวงพาณิชย์จะให้บริการที่สําคัญ 3 ด้าน ได้แก่     1. การให้คําปรึกษา แนะนํา ทั้งจากเจ้าหน้าที่ประจําศูนย์ทั่วประเทศ และการปรึกษากับเจ้าหน้าที่ของทุกหน่วยงานผ่านระบบประชุมทางไกล (Conference and Meeting) 2. การรับคําขอจดทะเบียน จดแจ้งและขออนุญาต ซึ่งประชาชนสามารถมายื่นคําขอพร้อมเอกสารประกอบผ่านศูนย์บริการประชาชนกระทรวงพาณิชย์ทั่วประเทศ โดยในระยะแรกจะประกอบไปด้วยการรับคําขอการจดทะเบียนเครื่องหมายการค้า การรับคําขอการขอมีบัตรประจําตัวผู้ส่งออก-นําเข้าสินค้า การรับคําขอการคืนหลักประกันสัญญาซื้อขายสินค้าเกษตรกับองค์การคลังสินค้า การรับคําขอการขออนุญาตประกอบการค้าข้าว การรับคําขอการขอหนังสือรับรองการประกอบธุรกิจนําเข้า / ขายเครื่องชั่ง การรับคําขอหนังสืออนุญาตขนย้ายสินค้า การรับคําขอการขอรับใบอนุญาตการประกอบธุรกิจของคนต่างด้าว การรับคําขอหนังสือรับรองการประกอบธุรกิจของ คนต่างด้าว 3. การรับเรื่องร้องเรียนที่เกี่ยวข้องกับกระทรวงพาณิชย์ผ่านศูนย์บริการประชาชนกระทรวงพาณิชย์ (MOC Service Center) ทั่วประเทศ และ Call Center 1203 เช่น เรื่องสินค้าราคาแพง สินค้า ขาดแคลน เป็นต้น
รัฐบาลไทย-ข่าวทำเนียบรัฐบาล-การประชุมคณะกรรมการพัฒนาโครงสร้างระบบราชการของ ทส. ครั้งที่ 1/2561
วันพุธที่ 8 สิงหาคม 2561
การประชุมคณะกรรมการพัฒนาโครงสร้างระบบราชการของ ทส. ครั้งที่ 1/2561
กระทรวงทรัพยากรธรรมชาติและสิ่งแวดล้อม จัดการประชุมคณะกรรมการพัฒนาโครงสร้างระบบราชการของ ทส. ครั้งที่ 1/2561
วันนี้ (8 สิงหาคม 2561) เวลา 09.30 น. กระทรวงทรัพยากรธรรมชาติและสิ่งแวดล้อม โดยกลุ่มพัฒนาระบบบริหาร (กพร.ทส.) จัดการประชุมคณะกรรมการพัฒนาโครงสร้างระบบราชการของ ทส. ครั้งที่ 1/2561 เพื่อรายงานความก้าวหน้าของการปรับปรุงร่างกฎกระทรวงแบ่งส่วนราชการของกรมทรัพยากรธรณีและกรมควบคุมมลพิษ และการออกคําสั่งกระทรวงทรัพยากรธรรมชาติและสิ่งแวดล้อม ที่ 65/2559 เรื่องแต่งตั้งคณะกรรมการโครงสร้างระบบราชการของกระทรวงทรัพยากรธรรมชาติและสิ่งแวดล้อม รวมถึงการชี้แจงประกอบคําขอปรับปรุงโครงสร้างและร่างกฎกระทรวงแบ่งส่วนราชการของกรมทรัพยากรทางทะเลและชายฝั่ง และกรมส่งเสริมคุณภาพสิ่งแวดล้อม อาทิ การจัดตั้งสํานัก /กองใหม่ การเปลี่ยนชื่อ รวมถึงการปรับหน้าที่และอํานาจ เป็นต้น
ทั้งนี้ พลเอกสุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานการประชุม พร้อมด้วยนายวิจารย์ สิมาฉายา ปลัดกระทรวงทรัพยากรธรรมชาติและสิ่งแวดล้อม และผู้บริหารของหน่วยงานที่เกี่ยวข้องเข้าร่วมการประชุม ณ ห้องประชุมชั้น 20 อาคารกระทรวงทรัพยากรธรรมชาติและสิ่งแวดล้อม
รัฐบาลไทย-ข่าวทำเนียบรัฐบาล-"บิ๊กอู๋"ซ้อมแผนปฏิบัติศูนย์ OSS เฟส 2 ก่อนเปิดทำการวันแรก 23 เมษานี้
วันศุกร์ที่ 20 เมษายน 2561
"บิ๊กอู๋"ซ้อมแผนปฏิบัติศูนย์ OSS เฟส 2 ก่อนเปิดทําการวันแรก 23 เมษานี้
รมว.แรงงาน ประชุมซักซ้อมแผนปฏิบัติการศูนย์ OSS และศูนย์พิสูจน์สัญชาติ พร้อมมอบนโยบายหัวหน้าศูนย์ฯ เน้นประชาชนเป็นศูนย์กลาง ใช้หลักธรรมาภิบาลบริหารจัดการให้มีประสิทธิภาพ
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เป็นประธานการประชุมแผนปฏิบัติการศูนย์บริการเบ็ดเสร็จ (OSS) และศูนย์พิสูจน์สัญชาติ ณ ห้องประชุมประสงค์ รณะนันทน์ ชั้น 5 อาคารกระทรวงแรงงาน โดยได้มอบแนวทางการปฏิบัติแก่หัวหน้าศูนย์ฯ ให้ยึดหลักการทํางานโดยเน้นประชาชนเป็นศูนย์กลาง และยึดหลักธรรมาภิบาล เพื่อให้ผู้มาใช้บริการจัดทําทะเบียนประวัติได้รับความสะดวก มั่นใจในความโปร่งใส ด้วยการบริหารจัดการที่มีประสิทธิภาพ สําหรับแนวทางการปฏิบัติของศูนย์ OSS ในกรุงเทพมหานครทั้ง 4 แห่ง คือ กระทรวงแรงงาน ห้างสรรพสินค้าตั้งฮั๋วเส็ง ธนบุรี โรงพยาบาลสิรินธร ซอยอ่อนนุช 90 และออลแลนด์ปาร์ค ถนนกัลปพฤกษ์ มีแรงงานต่างด้าวที่จะต้องมาดําเนินการ 158,011 คน โดยแบ่งเป็น กลุ่มพิสูจน์สัญชาติแล้ว 120,692 คน และกลุ่มที่ยังไม่พิสูจน์สัญชาติ 37,319 คน ซึ่งกลุ่มที่ได้พิสูจน์สัญชาติพร้อมตรวจสุขภาพแล้วให้แรงงานกลุ่มนี้มาดําเนินการที่ศูนย์ OSS ตั้งแต่วันที่ 23 เม.ย. - 31 พ.ค.61 โดยจะสามารถให้บริการได้เฉลี่ยวันละ 1,000 คนต่อศูนย์ ส่วนกลุ่มที่ยังไม่พิสูจน์สัญชาติจะต้องไปพิสูจน์สัญชาติและตรวจสุขภาพให้แล้วเสร็จก่อนมาดําเนินการที่ศูนย์ OSS ให้เสร็จสิ้นภายในเดือนมิถุนายน ซึ่งคาดว่าแนวทางดังกล่าวจะสามารถจะจัดทําทะเบียนประวัติแรงงานต่างด้าวที่เหลือทั้งหมดให้แล้วเสร็จได้ภายในวันที่ 30 มิ.ย.61
พล.ต.อ.อดลุย์ฯ ยังกล่าวถึงแนวทางปฏิบัติของศูนย์ OSS ทั้ง 76 จังหวัดว่าแรงงานกลุ่มที่ผ่านการ
พิสูจน์สัญชาติและตรวจสุขภาพแล้วสามารถเข้าสู่กระบวนการของศูนย์ OSS ได้ทันที ส่วนกลุ่มที่ยังไม่พิสูจน์สัญชาติจะต้องดําเนินการพิสูจน์สัญชาติและตรวจสุขภาพให้แล้วเสร็จก่อนเข้าสู่กระบวนการของศูนย์ OSS โดยได้มอบหมายให้แต่ละจังหวัดจัดทําแผนการปฏิบัติระบุจํานวนแรงงานแต่ละสัญชาติที่ชัดเจน รวมทั้งเตรียมแผนรองรับผู้ที่จะมาใช้บริการในแต่ละขั้นตอนไว้ด้วย นอกจากนี้ มอบหมายให้กรมการจัดหางานจัดชุดให้บริการเคลื่อนที่เข้าไปดําเนินการในจังหวัดที่มีแรงงานต่างด้าวจํานวนมาก รวมทั้งจะมีระบบติดตามประเมินผลการดําเนินการของศูนย์ OSS ทั่วประเทศ ณ ห้องปฏิบัติการ ชั้น 5 อาคารกระทรวงแรงงานด้วย
--------------------------------
กองเผยแพร่และประชาสัมพันธ์/
ชนินทร เพ็ชรทับ - ข่าว/
สมภพ ศีลบุตร - ภาพ/
20 เมษายน 2561
รัฐบาลไทย-ข่าวทำเนียบรัฐบาล-การประชุมวิชาการเพื่อพัฒนาวิชาชีพศึกษานิเทศก์ ของสมาคมศึกษานิเทศก์แห่งประเทศไทย (Thailand Education Supervisor Association)
วันศุกร์ที่ 8 มิถุนายน 2561
การประชุมวิชาการเพื่อพัฒนาวิชาชีพศึกษานิเทศก์ ของสมาคมศึกษานิเทศก์แห่งประเทศไทย (Thailand Education Supervisor Association)
ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ เป็นประธานเปิดการประชุมวิชาการเพื่อพัฒนาวิชาชีพศึกษานิเทศก์ ในการประชุมใหญ่สามัญประจําปี 2561 ของสมาคมศึกษานิเทศก์แห่งประเทศไทย (Thailand Education Supervisor Association)
ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ เป็นประธานเปิดการประชุมวิชาการเพื่อพัฒนาวิชาชีพศึกษานิเทศก์ ในการประชุมใหญ่สามัญประจําปี 2561 ของสมาคมศึกษานิเทศก์แห่งประเทศไทย (Thailand Education Supervisor Association)โดยมี ดร.เจตนา เมืองมูล นายกสมาคมศึกษานิเทศก์แห่งประเทศไทย, นายสมศักดิ์ ดลประสิทธิ์ รองเลขาธิการสภาการศึกษา ปฏิบัติหน้าที่ในตําแหน่งเลขาธิการคุรุสภา รวมทั้งผู้อํานวยการกลุ่มนิเทศ ติดตาม และประเมินผลการจัดการศึกษา และศึกษานิเทศก์ทุกสังกัดทั่วประเทศ เข้าร่วมกว่า 200 คน เมื่อวันจันทร์ที่ 4 มิถุนายน 2561 ณ หอประชุมคุรุสภา
ม.ล.ปริยดา ดิศกุลกล่าวตอนหนึ่งว่า การที่ศึกษานิเทศก์ทุกสังกัดได้มาประชุมระดมความเห็นเพื่อพัฒนาคุณภาพการศึกษาของไทยให้ดียิ่งขึ้น จะส่งผลดีต่อนักเรียนที่เปรียบเสมือนตัวแปรสําคัญในการขับเคลื่อนและพัฒนาประเทศ เนื่องจากในปัจจุบันคุณภาพการศึกษาของนักเรียนไทยในภาพรวม ทั้งระดับประเทศและระดับนานาชาติ ยังอยู่ในระดับที่ไม่น่าพึงพอใจนัก ทั้งผลการสอบวัดความสามารถพื้นฐานของผู้เรียนระดับชาติ (National Test: NT)การทดสอบทางการศึกษาระดับชาติขั้นพื้นฐาน (Ordinary National Educational Test : O-NET) ในระดับชั้น ป. 6, ม.3 และ ม.6 รวมทั้งโครงการประเมินผลนักเรียนร่วมกับนานาชาติ (Programme for International Student Assessment : PISA)
ดังนั้น "ศึกษานิเทศก์" ถือเป็นบุคลากรทางการศึกษาที่สําคัญเป็นอย่างยิ่ง ในการทําหน้าที่นิเทศ ติดตาม ให้คําแนะนํา ตลอดจนสนับสนุนช่วยเหลือโรงเรียนด้านการพัฒนาคุณภาพการศึกษาให้เป็นไปตามเป้าหมายที่กําหนด อีกทั้งยังมีบทบาทในการเพิ่มขีดความสามารถของนักเรียน เพื่อให้ได้เลือกเรียนในสิ่งที่ชอบตามความถนัดและความสามารถของตนเอง อันจะส่งผลดีในการเรียน ต่อยอดสู่การศึกษาในระดับที่สูงขึ้น และการประกอบอาชีพต่อไปได้
ดร.เจตนา เมืองมูลกล่าวว่าการประชุมวิชาการในครั้งนี้ จัดขึ้นเพื่อสร้างความรู้ ความเข้าใจ และแลกเปลี่ยนเรียนรู้ร่วมกัน ให้ศึกษานิเทศก์สามารถปฏิบัติงานด้านนิเทศการศึกษาสู่โรงเรียนในความรับผิดชอบตามนโยบายของรัฐบาล กระทรวงศึกษาธิการ และหน่วยงานต้นสังกัดอีกทั้งถือเป็นโอกาสในการต้อนรับศึกษานิเทศก์น้องใหม่ ซึ่งจะได้รับการพัฒนาก่อนการแต่งตั้งให้ดํารงตําแหน่ง และเป็นการแสดงมุทิตาจิตแก่ศึกษานิเทศก์ผู้ที่จะเกษียณอายุราชการในปีนี้ซึ่งได้ปฏิบัติงานด้วยความมานะ อดทน และสร้างเกียรติยศให้แก่หน่วยงาน องค์กร และคุณภาพการศึกษามาโดยตลอด
โดยการประชุมครั้งนี้ มีผู้แทนหลายหน่วยงานเข้าร่วม เช่น คณะกรรมการอิสระเพื่อการปฏิรูปการศึกษา, สํานักงานคณะกรรมการการศึกษาขั้นพื้นฐาน (สพฐ.), สํานักงานคณะกรรมการข้าราชการครูและบุคลากรทางการศึกษา (สํานักงาน ก.ค.ศ.), สํานักงานเลขาธิการคุรุสภา, สํานักงานรับรองมาตรฐานและประเมินคุณภาพการศึกษา (องค์การมหาชน) เป็นต้น
Written byอิทธิพล รุ่งก่อน
Photo Creditอิทธิพล รุ่งก่อน
Rewriterนวรัตน์ รามสูต
Editorบัลลังก์ โรหิตเสถียร